CELEX: 32013R0065
Language: sk
Date: 2013-01-24 00:00:00
Title: Vykonávacie nariadenie Komisie (EÚ) č. 65/2013 z  24. januára 2013 , ktorým sa mení a dopĺňa príloha III k nariadeniu (ES) č. 826/2008, ktorým sa ustanovujú všeobecné pravidlá poskytovania pomoci Spoločenstva na súkromné skladovanie niektorých poľnohospodárskych produktov

25.1.2013   
            
            
               SK
            
            
               Úradný vestník Európskej únie
            
            
               L 22/6
            
         VYKONÁVACIE NARIADENIE KOMISIE (EÚ) č. 65/2013
   z 24. januára 2013,
   ktorým sa mení a dopĺňa príloha III k nariadeniu (ES) č. 826/2008, ktorým sa ustanovujú všeobecné pravidlá poskytovania pomoci Spoločenstva na súkromné skladovanie niektorých poľnohospodárskych produktov
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. j) v spojení s jeho článkom 4,
   keďže:
   
               (1)
            
            
               V časti A prílohy III k nariadeniu Komisie (ES) č. 826/2008 (2) sa stanovuje, že členské štáty musia Komisii oznámiť niektoré informácie týkajúce sa olivového oleja a stolových olív pre jednotlivé hospodárske roky a stanovujú sa v nej lehoty na zaslanie týchto údajov. Zároveň sa v ňom stanovujú všeobecné pravidlá týkajúce sa oznamovania informácií Komisii príslušnými orgánmi členských štátov.
            
         
               (2)
            
            
               V záujme sprísneného monitorovania situácie na trhu a vzhľadom na skúsenosti získané v tejto oblasti je potrebné zjednodušiť, spresniť a pridať alebo zrušiť niektoré povinnosti oznamovania členských štátov stanovené v časti A prílohy III k nariadeniu (ES) č. 826/2008.
            
         
               (3)
            
            
               Na tento účel je potrebné pridať povinnosť oznamovať celkové využitie olivového oleja a zásoby na sklade ku koncu hospodárskeho roka a zrušiť povinnosť oznamovať informácie týkajúce sa stolových olív.
            
         
               (4)
            
            
               Príloha III k nariadeniu (ES) č. 826/2008 by sa preto mala zodpovedajúcim spôsobom zmeniť a doplniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Príloha III k nariadeniu (ES) č. 826/2008 sa mení a dopĺňa takto:
   
               1.
            
            
               Písmeno b) sa nahrádza takto:
               
                           „b)
                        
                        
                           Do 15. septembra oznámia členské štáty Komisii konečnú celkovú produkciu a celkovú vnútornú spotrebu olivového oleja a zásoby na sklade ku koncu hospodárskeho roka za predchádzajúci hospodársky rok.
                           Do 15. októbra a do 15. apríla oznámia členské štáty Komisii odhad celkovej produkcie olivového oleja a odhad vnútornej spotreby a zásob na sklade ku koncu hospodárskeho roka pre prebiehajúci hospodársky rok.“
                        
                     
         
               2.
            
            
               Písmeno c) sa nahrádza takto:
               
                           „c)
                        
                        
                           Od septembra do mája každého hospodárskeho roka oznámia členské štáty Komisii najneskôr do pätnásteho dňa každého mesiaca odhad množstva olivového oleja vyprodukovaného od začiatku daného hospodárskeho roka v jednotlivých mesiacoch vrátane predchádzajúceho mesiaca.“
                        
                     
         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. januára 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 223, 21.8.2008, s. 3.